Poliisi epäilee joukkopahoinpitelyä Itäkeskuksen uimahallilla Helsingissä.

Itäkeskuksen uimahallilla oli huhtikuussa häiriökäytöstä ja epäilty pahoinpitely. Kuvituskuva, ei liity tapaukseen. Ossi Ahola

Helsingin poliisin nuorisoryhmä tutkii epäiltyä joukkopahoinpitelyä, joka sai alkunsa kiistelystä Itäkeskuksen uimahallissa Helsingissä.

Selkkaus tapahtui huhtikuun puolessavälissä. Nuorisojoukko käytti uimahallia aluksi myös siihen tarkoitettuun asiaan, mutta oleilun kestäessä eräs uimahallin aikuisista käyttäjistä alkoi ärsyyntyä.

– Aikuinen mies on ollut uimahallilla, ja on tullut jonkinnäköistä puhetta käytöksestä ja vielä pientä riitaa, tutkinnanjohtaja, rikoskomisario Marko Forss kertoo.

– Jälkeenpäin mies on poistunut uimahallilta, ja siinä yhteydessä epäillään pahoinpitelyn sattuneen. Häntä on pahoinpidelty eri tavoin uimahallin lähistöllä.

Poliisin tiedossa ei ole, odottivatko nuoret uhria pihalla varta vasten pahoinpidelläkseen tämän. Forssin mukaan jutun rikosnimikkeenä on perusmuotoinen pahoinpitely. Tämänhetkisen tiedon mukaan väkivallassa ei käytetty kättä pidempää. Toisaalta kyse oli ainakin jonkinasteisesta joukkopahoinpitelystä, mikä voi raskauttaa rikosepäilyä.

– Siinä on useampia epäiltyjä, ja epäillään, että he ovat alaikäisiä.

Esitutkinta ei ole vielä kovinkaan pitkällä. Poliisi ei ole ehtinyt kuulla kaikkia asianosaisia. Oletus on se, että epäillyt olivat samaa kaveriporukkaa tai ainakin tunsivat toisensa jollakin tasolla.

– Yleisymmärrys on se, että uimahallissa on ollut suukopua alaikäisten ja aikuisen miehen välillä, ja tämän hetken tiedon mukaan ainakin osittain sama porukka olisi sitten pahoinpidellyt hänet poistumisen jälkeen, Forss arvioi.

Itäkeskuksen uimahalli sijaitsee metroaseman ja kauppakeskuksen kupeessa Olavinlinnantiellä. Halli on kaivettu maan alle.